Document ID: 32019D0346

Reference:
1.3.2019
LT
Europos Sąjungos oficialusis leidinys
L 62/12
TARYBOS SPRENDIMAS (BUSP) 2019/346
2019 m. vasario 28 d.
kuriuo skiriamas Europos Sąjungos specialusis įgaliotinis žmogaus teisių klausimais
EUROPOS SĄJUNGOS TARYBA,
atsižvelgdama į Europos Sąjungos sutartį, ypač į jos 33 straipsnį ir 31 straipsnio 2 dalį,
atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
kadangi:
(1)
2012 m. liepos 25 d. Taryba priėmė Sprendimą 2012/440/BUSP (1), kuriuo Stavros LAMBRINIDIS paskirtas Europos Sąjungos specialiuoju įgaliotiniu (toliau – ES specialusis įgaliotinis) žmogaus teisių klausimais. ES specialiojo įgaliotinio įgaliojimų terminas baigiasi 2019 m. vasario 28 d.;
(2)
naujas ES specialusis įgaliotinis žmogaus teisių klausimais turėtų būti paskirtas 24 mėnesių laikotarpiui,
PRIĖMĖ ŠĮ SPRENDIMĄ:
1 straipsnis
Europos Sąjungos specialusis įgaliotinis
Iki 2021 m. vasario 28 d. Europos Sąjungos specialiuoju įgaliotiniu (toliau – ES specialusis įgaliotinis) skiriamas Eamon GILMORE. Taryba, remdamasi Politinio ir saugumo komiteto (toliau – PSK) vertinimu bei Sąjungos vyriausiojo įgaliotinio užsienio reikalams ir saugumo politikai (toliau – Vyriausiasis įgaliotinis) pasiūlymu, gali nuspręsti ES specialiojo įgaliotinio įgaliojimus nutraukti anksčiau.
2 straipsnis
Politikos tikslai
ES specialiojo įgaliotinio įgaliojimai grindžiami Sąjungos politikos tikslais, susijusiais su žmogaus teisėmis, kaip išdėstyta Europos Sąjungos sutartyje, Europos Sąjungos pagrindinių teisių chartijoje, taip pat ES strateginėje programoje žmogaus teisių ir demokratijos srityje bei ES veiksmų planu žmogaus teisių ir demokratijos srityje:
a)
didinti Sąjungos veiklos veiksmingumą, jos dalyvavimą ir matomumą saugant ir propaguojant žmogaus teises pasaulyje ir skatinti pozityvų naratyvą žmogaus teisių tema, visų pirma stiprinant Sąjungos bendradarbiavimą ir politinį dialogą su trečiosiomis šalimis, atitinkamais partneriais, verslo subjektais, pilietine visuomene ir tarptautinėmis bei regioninėmis organizacijomis, bei veikiant atitinkamuose tarptautiniuose forumuose;
b)
visame pasaulyje didinti Sąjungos įnašą į demokratijos stiprinimą ir institucijų kūrimą, teisinę valstybę, gerą valdymą, pagarbą žmogaus teisėms ir pagrindinėms laisvėms;
c)
didinti Sąjungos veiksmų žmogaus teisių srityje suderinamumą ir žmogaus teisių klausimo integravimą į visas Sąjungos išorės veiksmų sritis.
3 straipsnis
Įgaliojimai
Kad būtų pasiekti politikos tikslai, ES specialusis įgaliotinis įgaliojamas:
a)
prisidėti prie Sąjungos žmogaus teisių politikos, visų pirma ES strateginės programos žmogaus teisių ir demokratijos srityje bei ES veiksmų plano žmogaus teisių ir demokratijos srityje įgyvendinimo, taip pat prie Sąjungos gairių, priemonių rinkinio ir veiksmų planų žmogaus teisių srityje įgyvendinimo, be kita ko, rengiant rekomendacijas šiuo klausimu;
b)
prisidėti prie Tarybos nustatytų Sąjungos pozicijų dėl skatinimo laikytis tarptautinės humanitarinės teisės įgyvendinimo;
c)
prisidėti prie Tarybos nustatytų Sąjungos pozicijų dėl paramos tarptautinei baudžiamajai justicijai skatinimo, visų pirma Tarybos sprendimo 2011/168/BUSP (2) dėl Tarptautinio baudžiamojo teismo, įgyvendinimo;
d)
padėti įtvirtinti stipresnį Europos balsą dialoguose žmogaus teisių klausimais su vyriausybėmis trečiosiose šalyse bei tarptautinėmis ir regioninėmis organizacijomis, taip pat su pilietinės visuomenės organizacijomis ir kitais atitinkamais subjektais, siekiant užtikrinti Sąjungos žmogaus teisių politikos veiksmingumą ir matomumą; vadovauti svarbiems dialogams žmogaus teisių klausimais su trečiosiomis šalimis;
e)
prisidėti prie geresnio Sąjungos politikos ir veiksmų žmogaus teisių apsaugos ir propagavimo srityse suderinamumo ir nuoseklumo, visų pirma prisidedant prie atitinkamos Sąjungos politikos formavimo;
f)
konsultuojantis su valstybėmis narėmis prisidėti prie geresnio Sąjungos pozicijų, nurodytų b ir c punktuose, suderinamumo ir nuoseklumo.
4 straipsnis
Įgaliojimų vykdymas
1.   ES specialusis įgaliotinis yra atsakingas už įgaliojimų vykdymą; jo veiklą prižiūri Vyriausiasis įgaliotinis.
2.   PSK palaiko ypatingus ryšius su ES specialiuoju įgaliotiniu, o su Taryba ES specialusis įgaliotinis bendrauja pirmiausia per šį komitetą. PSK teikia ES specialiajam įgaliotiniui strategines gaires ir politinius nurodymus pagal jo įgaliojimus, nedarant poveikio Vyriausiojo įgaliotinio galioms.
3.   ES specialusis įgaliotinis savo veiklą glaudžiai koordinuoja su Europos išorės veiksmų tarnyba (EIVT) ir jos atitinkamais padaliniais, kad būtų užtikrintas jų atitinkamos veiklos žmogaus teisių srityje suderinamumas ir nuoseklumas.
5 straipsnis
Finansavimas
1.   Su ES specialiojo įgaliotinio įgaliojimų vykdymu laikotarpiu nuo 2019 m. kovo 1 d. iki 2021 m. vasario 28 d. susijusioms išlaidoms padengti skiriama orientacinė finansavimo suma yra 2 100 270,50 EUR.
2.   Išlaidos tvarkomos pagal Sąjungos bendrajam biudžetui taikomas procedūras ir taisykles.
3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis atsiskaito Komisijai.
6 straipsnis
Darbuotojų grupės sudarymas ir sudėtis
1.   ES specialusis įgaliotinis sudaro darbuotojų grupę, neviršydamas ES specialiojo įgaliotinio įgaliojimų ir turimų atitinkamų finansinių išteklių. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie darbuotojų grupės sudėtį.
2.   Valstybės narės, Sąjungos institucijos ir EIVT gali siūlyti deleguoti darbuotojus dirbti su ES specialiuoju įgaliotiniu. Atlyginimą tokiems deleguotiems darbuotojams moka atitinkamai siunčiančioji valstybė narė, siunčiančioji Sąjungos institucija ar EIVT. Valstybių narių į Sąjungos institucijas ar EIVT deleguoti ekspertai taip pat gali būti komandiruojami dirbti su ES specialiuoju įgaliotiniu. Pagal sutartį pasamdyti tarptautiniai darbuotojai turi turėti vienos iš valstybių narių pilietybę.
3.   Visi deleguoti darbuotojai administraciniu požiūriu lieka pavaldūs atitinkamai siunčiančiajai valstybei narei, siunčiančiajai Sąjungos institucijai ar EIVT ir vykdo savo pareigas bei veikia ES specialiojo įgaliotinio įgaliojimų labui.
4.   ES specialiojo įgaliotinio personalas bendrai įkurdinamas atitinkamuose EIVT padaliniuose ar Sąjungos delegacijose siekiant užtikrinti jų atitinkamos veiklos suderinamumą ir nuoseklumą.
7 straipsnis
ES įslaptintos informacijos saugumas
ES specialusis įgaliotinis ir jo darbuotojų grupės nariai laikosi saugumo principų ir būtiniausių standartų, nustatytų Tarybos sprendimu 2013/488/ES (3).
8 straipsnis
Prieiga prie informacijos ir logistinė parama
1.   Valstybės narės, Komisija, EIVT ir Tarybos generalinis sekretoriatas užtikrina, kad ES specialiajam įgaliotiniui būtų suteikta prieiga prie visos reikiamos informacijos.
2.   Sąjungos delegacijos ir valstybių narių diplomatinės atstovybės tinkamu būdu teikia ES specialiajam įgaliotiniui logistinę paramą.
9 straipsnis
Saugumas
Vadovaudamasis Sąjungos politika dėl personalo, išsiųsto už Sąjungos ribų vykdyti veiksmus pagal Sutarties V antraštinę dalį, saugumo, ES specialusis įgaliotinis, laikydamasis savo įgaliojimų ir atsižvelgdamas į saugumo padėtį jo atsakomybei priskirtoje teritorijoje, imasi visų praktiškai įgyvendinamų priemonių viso tiesiogiai ES specialiajam įgaliotiniui pavaldaus personalo saugumui užtikrinti, visų pirma:
a)
sudarydamas konkretų saugumo planą, grindžiamą EIVT pateiktomis gairėmis, apimantį konkrečias fizines, organizacines ir procedūrines saugumo priemones, kuriuo reglamentuojamas personalo saugaus atvykimo į jo atsakomybei priskirtą teritoriją ir judėjimo toje teritorijoje valdymas, taip pat saugumo incidentų valdymas, ir nustatomas nenumatytų atvejų bei evakuacijos planas;
b)
užtikrindamas, kad visi už Sąjungos ribų išsiųsti personalo nariai būtų apdrausti didelės rizikos draudimu, reikalingu dėl sąlygų jo atsakomybei priskirtoje teritorijoje;
c)
užtikrindamas, kad prieš atvykstant ar atvykus į jo atsakomybei priskirtą teritoriją būtų organizuotas visų ES specialiojo įgaliotinio darbuotojų grupės narių, kurie turi būti išsiųsti už Sąjungos ribų, įskaitant vietoje pagal sutartį įdarbintus darbuotojus, atitinkamas mokymas saugumo klausimais, atsižvelgiant į EIVT nustatytą rizikos lygį toje teritorijoje;
d)
užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir kad Tarybai, Vyriausiajam įgaliotiniui bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios pažangos ataskaitų ir įgaliojimų vykdymo ataskaitos dalį.
10 straipsnis
Ataskaitų teikimas
ES specialusis įgaliotinis Vyriausiajam įgaliotiniui ir PSK reguliariai teikia ataskaitas žodžiu ir raštu. ES specialusis įgaliotinis prireikus taip pat teikia ataskaitas Tarybos darbo grupėms, visų pirma Žmogaus teisių darbo grupei. Reguliariai teikiamos ataskaitos platinamos per COREU tinklą. ES specialusis įgaliotinis gali teikti ataskaitas Užsienio reikalų tarybai. Pagal Sutarties 36 straipsnį ES specialusis įgaliotinis gali dalyvauti informuojant Europos Parlamentą.
11 straipsnis
Koordinavimas
1.   ES specialusis įgaliotinis prisideda prie Sąjungos veiksmų vieningumo, nuoseklumo ir veiksmingumo bei padeda užtikrinti, kad visų Sąjungos priemonių ir valstybių narių veiksmų būtų imamasi nuosekliai, siekiant Sąjungos politikos tikslų. ES specialiojo įgaliotinio veikla koordinuojama su valstybių narių ir Komisijos veikla, taip pat atitinkamai su kitų ES specialiųjų įgaliotinių veikla. ES specialusis įgaliotinis reguliariai informuoja valstybių narių atstovybes ir Sąjungos delegacijas.
2.   Vietos lygiu glaudus ryšys palaikomas su atitinkamais valstybių narių atstovybių vadovais, Sąjungos delegacijų vadovais, taip pat, kai tinkama, su bendros saugumo ir gynybos politikos misijų ir operacijų vadovais ar vadais ir su kitais ES specialiaisiais įgaliotiniais. Jie deda visas įmanomas pastangas, kad padėtų ES specialiajam įgaliotiniui vykdyti įgaliojimus.
3.   ES specialusis įgaliotinis taip pat palaiko ryšius su kitais tarptautiniais ir regioniniais subjektais centrinių būstinių ir vietos lygiu ir siekia papildomumo ir sinergijos su jų veiksmais. ES specialusis įgaliotinis siekia palaikyti reguliarius ryšius su pilietinės visuomenės organizacijomis tiek centrinių būstinių lygiu, tiek vietos lygiu.
12 straipsnis
Peržiūra
Šio sprendimo įgyvendinimas ir jo suderinamumas su kitais Sąjungos įnašais yra nuolat peržiūrimi. ES specialusis įgaliotinis Tarybai, Vyriausiajam įgaliotiniui ir Komisijai reguliariai teikia pažangos ataskaitas ir ne vėliau kaip 2020 m. lapkričio 30 d. pateikia išsamią įgaliojimų vykdymo ataskaitą.
13 straipsnis
Įsigaliojimas
Šis sprendimas įsigalioja jo priėmimo dieną.
Jis taikomas nuo 2019 m. kovo 1 d.
Priimta Briuselyje 2019 m. vasario 28 d.
Tarybos vardu
Pirmininkas
G. CIAMBA
(1)  2012 m. liepos 25 d. Tarybos sprendimas 2012/440/BUSP, kuriuo skiriamas Europos Sąjungos specialusis įgaliotinis žmogaus teisių klausimais (OL L 200, 2012 7 27, p. 21).
(2)  2011 m. kovo 21 d. Tarybos sprendimas 2011/168/BUSP dėl Tarptautinio baudžiamojo teismo, kuriuo panaikinama Bendroji pozicija 2003/444/BUSP (OL L 76, 2011 3 22, p. 56).
(3)  2013 m. rugsėjo 23 d. Tarybos sprendimas 2013/488/ES dėl ES įslaptintos informacijos apsaugai užtikrinti skirtų saugumo taisyklių (OL L 274, 2013 10 15, p. 1).

Summary:
ES specialieji įgaliotiniai žmogaus teisių klausimais
ES specialieji įgaliotiniai žmogaus teisių klausimais
 
DOKUMENTAS, KURIO SANTRAUKA PATEIKIAMA:
Sprendimas (BUSP) 2019/346, kuriuo skiriamas Europos Sąjungos specialusis įgaliotinis žmogaus teisių klausimais
KOKS ŠIO SPRENDIMO TIKSLAS?
Juo skiriamas Europos Sąjungos specialusis įgaliotinis (ES specialusis įgaliotinis) žmogaus teisių klausimais.
PAGRINDINIAI ASPEKTAI
ES specialiojo įgaliotinio užduotis yra skatinti įgyvendinti Europos Sąjungos (ES) žmogaus teisių politikos tikslus, išdėstytus ES sutartyse, Pagrindinių teisių chartijoje ir ES strateginėje programoje žmogaus teisių ir demokratijos srityje. Šie tikslai:didinti ES veiklos veiksmingumą, jos dalyvavimą ir matomumą saugant ir propaguojant žmogaus teises, visų pirma veikiant atitinkamuose tarptautiniuose forumuose ir per bendradarbiavimą bei politinį dialogą su trečiosiomis šalimis;atitinkamais partneriais;verslo subjektais;pilietine visuomene;tarptautinėmis bei regioninėmis organizacijomis;visame pasaulyje didinti ES įnašą į demokratijos stiprinimą ir institucijų kūrimą, teisinę valstybę, gerą valdymą, pagarbą žmogaus teisėms ir pagrindinėms laisvėms;didinti ES veiksmų žmogaus teisių srityje nuoseklumą ir žmogaus teisių klausimo integravimą visose jos bendradarbiavimo su kitomis šalimis srityse.ES specialusis įgaliotinis yra atsakingas už šių politikos tikslų įgyvendinimą, o jo veiklą prižiūri Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis). Tarybos Politinis ir saugumo komitetas (PSK) jam teikia strategines gaires ir politinius nurodymus, o su Europos Sąjungos Taryba jis bendrauja pirmiausia per šį komitetą. ES specialusis įgaliotinis taip pat glaudžiai bendradarbiauja su Europos išorės veiksmų tarnyba (EIVT), kad būtų užtikrintas jų atitinkamos veiklos žmogaus teisių srityje darnumas ir nuoseklumas.
ES specialusis įgaliotinis atsako už savo darbuotojų grupės paskyrimą ir užtikrina, kad ji turės būtiną patirtį, kad galėtų vykdyti savo užduotis. Darbuotojų grupės narius komandiruoja ES institucijos, ES valstybės narės ir EIVT, jie vykdo savo pareigas ir veikia ES specialiojo įgaliotinio įgaliojimų labui.
ES specialusis įgaliotinis privalo imtis visų praktiškai įgyvendinamų priemonių dėl viso tiesiogiai jam pavaldaus personalo saugumo.
ES specialusis įgaliotinis reguliariai teikia ataskaitas:vyriausiajam įgaliotiniui;PSK;Tarybos Žmogaus teisių darbo grupei.Ataskaitos platinamos per COREU tinklą.
Pradinis sprendimas buvo kelis kartus iš dalies pakeistas ir išplėstas, pastarąjį kartą – 2018 m. Sprendimu (BUSP) 2018/225 ES specialiajam įgaliotiniui skiriamas 894 178 EUR biudžetas laikotarpiui iki 2019 m. vasario 28 d., kai baigsis ES specialiojo įgaliotinio įgaliojimų terminas.
NUO KADA TAIKOMAS ŠIS SPRENDIMAS?
Sprendimas taikomas nuo 2019 m. kovo 1 d.
KONTEKSTAS
Daugiau informacijos žr.:ES specialieji atstovai (Europos išorės veiksmų tarnyba)ES strateginė programa ir veiksmų planas žmogaus teisių ir demokratijos srityje (Europos Sąjungos Taryba).
PAGRINDINIS DOKUMENTAS
2019 m. vasario 28 d. Tarybos sprendimas (BUSP) 2019/346, kuriuo skiriamas Europos Sąjungos specialusis įgaliotinis žmogaus teisių klausimais (OL L 62, 2019 3 1, p. 12–15)
SUSIJĘ DOKUMENTAI
2012 m. liepos 25 d. Tarybos sprendimas 2012/440/BUSP, kuriuo skiriamas Europos Sąjungos specialusis įgaliotinis žmogaus teisių klausimais (OL L 200, 2012 7 27, p. 21–23)
Sprendimo 2012/440/BUSP paskesni daliniai pakeitimai ir pataisos buvo įterpti į pradinį dokumentą. Ši konsoliduota versija yra skirta tik informacijai.
2015 m. vasario 17 d. Tarybos sprendimas (BUSP) 2015/260, kuriuo pratęsiamas Europos Sąjungos specialiojo įgaliotinio žmogaus teisių klausimais įgaliojimų terminas (OL L 43, 2015 2 18, p. 29–32)
Žr. konsoliduotą versiją.
2017 m. vasario 27 d. Tarybos sprendimas (BUSP) 2017/346, kuriuo pratęsiamas Europos Sąjungos specialiojo įgaliotinio žmogaus teisių klausimais įgaliojimų terminas (OL L 50, 2017 2 28, p. 66–69)
Žr. konsoliduotą versiją.
2018 m. vasario 15 d. Tarybos sprendimas (BUSP) 2018/225 kuriuo iš dalies keičiamas Sprendimas (BUSP) 2017/346, kuriuo pratęsiamas Europos Sąjungos specialiojo įgaliotinio žmogaus teisių klausimais įgaliojimų terminas (OL L 43, 2018 2 16, p. 14)
paskutinis atnaujinimas 24.08.2018